शॉपिंग सेंटर के सामने से गुजरते हैं भारी वाहन, सड़कें अव्यवस्थित
बाग मुगालिया के बाद कटारा हिल्स से लगा हुआ शाॅपिंग सेंटर खरीदारों के लिए वैसे तो अच्छा मार्केट माना जाता है, लेकिन सर्दी के मौसम में भी उड़ रही धूल के कारण खरीदार और व्यापारी दोनों परेशान हैं। इसके साथ ही शॉपिंग सेंटर सहित आसपास के क्षेत्र में कभी भी बिजली गुल हो जाती है। शॉपिंग सेंटर के सामने से ही दिनभर भारी वाहनों की आवाजाही लगी रहती है, जिससे मार्केट के बाहर लोग अपने वाहन भी पार्क नहीं कर पाते हैं।
व्यापारियों के अनुसार सड़क, बिजली और पानी की समस्या से आसपास की कुछ कॉलोनी जूझ रही हैं। जिससे भारी वाहनों के साथ ही पानी के टैंकर भी दिनभर आते जाते हैं। इस कारण सड़क किनारे कई बार कीचड़ भी हो जाती है। मंत्री व अधिकारियों से कई बार शिकायत करने के बाद भी सड़कें व्यवस्थित नहीं हो पा रही हैं। वहीं भारी वाहनों की गति रोकने के लिए भी स्पीड ब्रेकर नहीं बनाए गए हैं। इस मार्केट के आसपास के क्षेत्र को विकसित करने के लिए कई मंत्री, महापौर व नगर निगम अधिकारियों से चर्चा हो चुकी है, लेकिन आज तक समस्या का हल नहीं हुआ।
इस क्षेत्र में कोई अच्छा पार्क न होने से इस मार्केट के आसपास पार्क का निर्माण किया जाना चाहिए। साथ ही भारी वाहनों के यहां से निकलने पर दिन में रोक लगाना चाहिए। -देवेंद्र जैन, खरीदार
इस मार्केट की स्थिति को देखते हुए इसके आसपास विकास कार्य हो सकते हैं। जिसमें पार्किंग के साथ ही नगर निगम पार्क व फव्वारे आदि की व्यवस्था कर सकता है। -आशीष शुक्ला, खरीदार
सड़क पर अंधेरे के कारण भी परेशानी
इस मार्केट के आसपास की सड़कों पर स्ट्रीट लाइट होने के बाद भी काफी अंधेरा रहता है। इस समस्या से निपटने के लिए सभी खंभों की बिजली चालू कर वहां पर एलईडी लगाना चाहिए। अंधेरे के कारण आए दिन लोग दुर्घटना का शिकार होते रहते हैं। आसपास निर्माण सामग्री पड़ी रहने से भी काफी परेशानी हो रही है।
4 दर्जन कॉलोनी हैं निर्भर
मार्केट के आसपास कॉलोनियों के आसपास रहने वाले रहवासियों के अनुसार कटारा गांव और उसके आसपास नई बन रहीं कॉलोनियों के अलावा 4 दर्जन से ज्यादा कॉलोनियां दूर दराज के क्षेत्रों में भी हैं, जहां अभी दुकानें नहीं हैं। इन कॉलोनियों में रहने वालों को दूर दराज के क्षेत्रों में जाना पड़ता था। इस मार्केट के बनने के बाद से अधिकतर लोग यहीं से खरीदारी कर रहे हैं। सभी प्रकार का सामान यहां मिलने से लोगों को कहीं दूसरी जगह नहीं जाना पड़ता है। आसपास के अन्य मार्केट के मुकाबले यहां भीड़ भी कम रहती है।
मार्केट स्केन, शॉपिंग सेंटर | निर्माण वर्ष-2000| दुकानों की संख्या-150 | ग्राहकों की संख्या-800 रोजाना
hin_Deva hin_Deva hin_Deva hin_Deva hin_Deva hin_Deva hin_Deva mag_Deva hin_Deva hin_Deva